પાપભીરુ વશિષ્ટમુનિ નદીઓ, દ્રહો, ગિરિઓ, ગામો, સમુદ્ર્ભર અને વનોમાં ભમતાં એક તીર્થથી બીજે તીર્થ ફરવા લાગ્યા. મહિનાઓ સુધી તીર્થ યાત્રામાં ભમતાં – ભમતાં તેની અડસઠતીર્થની યાત્રા પૂર્ણ થતાં સ્વાત્માને શુદ્ધ થયેલો માની પોતાની જૂની પર્ણકુટીરમાં પાછા ફર્યા. તે અવસરે એકવાર વિહાર કરી પૃથ્વીતલને પાવન કરતાં એક જ્ઞાની જૈનમહાત્મા તેમના આશ્રમની સમીપ આત્મસાધના માટે પ્રતિમા ગ્રહણ કરી કાઉસગ્ગધ્યાને સ્થિર રહ્યા. કેટલોક સમય પસાર થતાં આજુબાજુના ગામના અનેક ભક્તજનો તે મહાત્માના દર્શન, વંદન કરી પોતાના પૂર્વભવોનો વૃતાંતને પૂછી સંશય દૂર કરવા લાગ્યા. પૂર્વભવનું કથન કરતાં તે મુનિવરની વાતો સાંભળી વશિષ્ટ તાપસે પણ પોતાના સંશયને દૂર કરવા પૂછ્યું કે, “હે ભગવંત! મારી અડસઠતીર્થની યાત્રાથી મેં કરેલા સઘળા પાપકર્મોની શુદ્ધિ થઇ કે નહીં? ત્યારે મહાત્માએ કહ્યું કે, “ક્ષેત્ર અને તપશ્ચર્યા વિના માત્ર નદી, પર્વત, વન, ગિરિને દ્રહોમાં ભમવા માત્રથી કર્મોનો ક્ષય થઇ પાપની શુદ્ધિ થતી નથી, મિથ્યાત્વીતીર્થમાં ભમવા માત્રથી તો કાયાનો કલેશ થાય છે અને કર્મક્ષયને બદલે વધુ ગાઢ કર્મોનો બંધ થાય છે.” જો તમારે ખરેખર અશુભકર્મોનો ક્ષય કરવો હોય તો વીતરાગ પરમાત્માનું મનમાં ધ્યાન ધરી, રૈવતગિરિ મહાતીર્થમાં તપશ્ચર્યાદિ આરાધના કરો જેના દ્વારા તમારા પાપોનો ક્ષય થશે. વશિષ્ટમુનિએ પૂછ્યું કે, “હે ભગવંત! એ મહાતીર્થ ક્યાં આવેલું છે?” જ્ઞાની ભગવંતે કહ્યું કે, “ રૈવતગિરિ મહાતીર્થ એ સોરઠદેશમાં બાલબ્રહ્મચારી શ્રી નેમિનાથ પરમાત્માના પાવન પગલાં વડે પવિત્ર થયેલ ઉત્તમ તીર્થ છે. પાંચ ઇન્દ્રિયોનો નિગ્રહ કરી શ્રી અરિષ્ટનેમિપ્રભુનું નિર્મળભાવે એકાગ્રચિત્તે ધ્યાન ધરવું તે ઉત્તમ પ્રકારનો તપ છે. જો તમારે પાપકર્મોનો ક્ષય કરી નિર્મળપુણ્યની પ્રાપ્તિ કરવી હોય તો રૈવતગિરિનો આશ્રય કરો.